## Statut Stranke hrvatskog preporoda

### NN 118/1999 (12.11.1999.), Statut Stranke hrvatskog preporoda

# POLITIČKE STRANKE

Na temelju članka 6. i 10. Zakona o političkim strankama
(»Narodne novine« br. 76/93, 111/96, 164/98) na osnivačkoj
skupštini Stranke hrvatskog preporoda, održanoj u Splitu,
dana 14. listopada 1999. godine donesen je

## STATUT

### STRANKE HRVATSKOG PREPORODA

I. OSNOVNE ODREDBE (CILJEVI I DJELOVANJE STRANKE)

Članak 1.

Stranka hrvatskog preporoda je demokratska, domoljubna, europski
i svjetski orijentirana politička organizacija hrvatskog
naroda i svih građana Republike Hrvatske.

Članak 2.

Cilj Stranke hrvatskog preporoda je gospodarski, moralni i svaki
drugi prosperitet Republike Hrvatske i svih njezinih građana,
očuvanje nezavisnosti i ugleda Republike Hrvatske kako
u domovini tako i u inozemstvu, omogućavanje stranih ulaganja,
poticanje proizvodnje, zapošljavanja, te zaštite i dostojanstva
svih, a posebno socijalno ugroženih građana.

Način djelovanja stranke se očituje u svakodnevnom
i sustavnom ostvarenju Programa stranke i političkih deklaracija
stranke, javnim i međunarodnim djelovanjem putem glasila,
tribina, skupova i na sve druge zakonom dopuštene načine.

II. NAZIV, SJEDIŠTE I ZNAK STRANKE

Članak 3.

Naziv stranke: Stranka hrvatskog preporoda

Skraćeni naziv stranke: SHP

Sjedište stranke: Split, Cesta mira 27

Stranka hrvatskog preporoda djeluje u Republici Hrvatskoj.

Članak 4.

Pečat stranke je okruglog pleterastog oblika kojem je u
sredini tiskanim slovima ispisano »SHP«, iznad se nalazi
djetelina s četiri lista, a ispod je ispisan u tri reda
puni naziv stranke »STRANKA HRVATSKOG PREPORODA« i to:
u prvom redu STRANKA, u drugom redu HRVATSKOG, i u trećem
redu PREPORODA.

Znak stranke je okruglog pleterastog oblika. U sredini znaka su
latinična slova »S«, »H«, »P«,
a iznad slova nalazi se djetelina s četiri lista.

Ispod znaka ispisano je puno ime stranke »STRANKA HRVATSKOG
PREPORODA«. I to u prvom redu STRANKA, u drugom redu HRVATSKOG,
i u trećem redu PREPORODA.

Članak 5.

Rad Stranke hrvatskog preporoda je javan. Sa pojedinih zasjedanja
stranačkih tijela može se odlukom tih tijela samo
isključiti javnost (prilikom odlučivanja o prizivu
u svezi stegovne odgovornosti članstva i sl.).

Svoja priopćenja stranka će objavljivati u jednom
od dnevnih glasila ili će izdavati svoje stranačko
glasilo.

Članak 6.

Stranka hrvatskog preporoda će surađivati sa srodnim
strankama u domovini i u inozemstvu u skladu s odlukama središnjih
tijela.

III. ČLANSTVO

Članak 7.

Redovitim članom Stranke hrvatskog preporoda može
postati svaka punoljetna, poslovno sposobna osoba koja ima hrvatsko
državljanstvo, prihvaća program, načela i Statut
Stranke hrvatskog preporoda.

Pored redovnog članstva stranka može imati i počasne
članove i to će biti osobe koje su posebno zaslužne
za rad stranke o čemu donosi odluku Skupština stranke
natpolovičnom većinom glasova.

Članom Stranke hrvatskog preporoda ne može biti građanin
koji je u isto vrijeme član neke druge političke
stranke.

Članak 8.

Osoba koja želi postati redovnim članom Stranke hrvatskog
preporoda mora vlastoručno potpisati pristupnicu stranci.
Član stranke upisuje se u registar članova stranke
o čemu odluku donosi predsjednik stranke.

Član stranke ima pravo sudjelovanja u političkom
oblikovanju stranke, sudjelovati u svim raspravama, davati prijedloge
i odlučivati u svezi s tim.

Član stranke ima pravo birati i biti biran u stranačka
tijela.

Dužnost članova stranke je da promiču načela
i odredbe političke i programske deklaracije stranke, te
da na svaki način zastupaju interese stranke i pridržavaju
se načela i Statuta stranke, kao i da plaćaju članarinu.

Članak 9.

Članstvo u stranci prestaje:

a) smrću člana

b) istupanjem iz stranke

c) isključenjem iz stranke.

Prestanak članstva upisuje se u registar redovnih članova
stranke.

IV. USTROJSTVO STRANKE HRVATSKOG PREPORODA

A) SKUPŠTINA STRANKE

Članak 10.

Najviše tijelo Stranke hrvatskog preporoda je Skupština
stranke.

Skupštinu stranke čine svi redovni članovi.

Izaslanici za Skupštinu stranke određuju se na način
da svaka podružnica (gradska ili općinska) na svakih
20 članova daje jednog izaslanika za Skupštinu stranke.

Svi članovi županijskih vijeća po položaju
su izaslanici za Skupštinu stranke, kao i svi članovi
Glavnog odbora, te Nadzornog odbora stranke.

Skupština može odlučivati ukoliko je nazočna
natpolovična većina izaslanika.

Broj izaslanika prije održavanja Skupštine utvrđuje
Glavni odbor stranke.

Svoje odluke Skupština donosi većinom nazočnih
članova.

Članak 11.

Skupština Stranke hrvatskog preporoda odlučuje o:

- donošenju Statuta stranke, njegovim izmjenama i dopunama

- usvaja programske i izborne deklaracije stranke

- bira i razrješava predsjednika stranke

- bira i razrješava prvog i ostale dopredsjednike stranke
(ukupno pet)

- bira i razrješava članove Glavnog odbora stranke

- bira i razrješava članove Nadzornog odbora stranke

- donosi odluku o prestanku postojanja stranke

- odlučuje o financijskim pitanjima stranke, donosi završni
račun

- odlučuje o izboru počasnih članova stranke.

Broj dopredsjednika Stranke hrvatskog preporoda je pet, s tim
da Glavni odbor Stranke može povećati broj dopredsjednika
vodeći računa o povećanju broja članova.

Članak 12.

Skupština stranke se redovito saziva svake dvije godine,
s time da se pored redovitih mogu održavati i izvanredne
skupštine stranke.

Sjednice Skupštine stranke saziva predsjednik stranke. Predsjednik
stranke dužan je sazvati Skupštinu i na zahtjev najmanje
jedne polovine članova Glavnog odbora. Ukoliko predsjednik
ne sazove skupštinu stranke u roku od 30 dana od uredno predanog
zahtjeva, moći će je sazvati gore navedeni predlagač.

B) GLAVNI ODBOR STRANKE

Članak 13.

Najviše tijelo stranke između dvije skupštine čini
Glavni odbor stranke.

Glavni odbor stranke čine:

- predsjednik stranke

- dopredsjednici stranke (pet dopredsjednika)

- glavni tajnik

- rizničar

- ostali izabrani članovi Glavnog odbora (sedam članova).

Predsjednik stranke je po položaju i predsjednik Glavnog
odbora stranke.

Glavni odbor sastaje se najmanje jednom tromjesečno.

Glavni odbor odlučuje o svim pitanjima u svezi ciljeva
i načina odlučivanja Stranke hrvatskog preporoda,
predlaže Skupštini stranke donošenje odluka o izboru
članova, svim kandidatima, te svim drugim pitanjima bitnim
za funkcioniranje stranke, a posebice o:

- ostvarivanju Programa stranke

- ostvarivanju načela i ciljeva stranke

- primjeni Statuta stranke i svih drugih stranačkih akata

- predlaže promjene Programa stranke

- predlaže promjene Statuta

- predlaže sazivanje izvanredne Skupštine stranke

- donosi provedbene odluke o svezi ustrojstva županijskih
vijeća i podružnice stranke.

Članak 14.

Glavni odbor stranke odlučuje na sjednicama kojima mora
biti nazočna natpolovična većina članova
odbora (osam članova odbora). Glavni odbor radi prema svom
Poslovniku. Odluke se donose većinom nazočnih članova
odbora.

Pojedini članovi Glavnog odbora stranke mogu se opozvati
i prije isteka roka na koji ih je izabrala Skupština stranke.

Članovi Glavnog odbora se mogu opozvati ukoliko djeluju
protivno Statutu i Programu stranke, ukoliko pristupe nekoj drugoj
političkoj stranci ili štete ugledu stranke.

Prijedlog za opoziv članova Glavnog odbora može podnijeti
predsjednik stranke, a prijedlog za opoziv predsjednika Glavnog
odbora najmanje polovina članova Glavnog odbora.

Ukoliko se na Skupštini usvoji opoziv predsjednika Glavnog
odbora automatski se smatra da su opozvani i svi drugi članovi
Glavnog odbora, tako da se treba provesti ponovni izbor svih članova
odbora.

Ukoliko se na Skupštini usvoji odluka o opozivu bilo kojeg
drugog člana Glavnog odbora, na njegovo se mjesto bira
drugi član, a kojem će onda mandat isteći kada
ističe i svim ostalim članovima Glavnog odbora,
a koji su ranije izabrani.

C) PREDSJEDNIK STRANKE

Članak 15.

Predsjednik Stranke hrvatskog preporoda predstavlja i zastupa
Stranku hrvatskog preporoda, a bira ga i razrješava Skupština
Stranke hrvatskog preporoda, uz njegovu odgovornost za svoj rad
Skupštini stranke. Osim toga, predsjednik je dužan osigurati
redovit rad i djelovanje stranke i svih stranačkih tijela.

Predsjednik Stranke hrvatskog preporoda ima ovlast suspendirati
iz članstva bilo kojeg člana stranke, a može
ga isključiti iz stranke posebice zbog:

- težeg kršenja odredbi Statuta i Programske deklaracije
stranke

- težeg odstupanja od načela i ciljeva stranke

- ostalih razloga sukladno Statutu stranke.

Protiv ove odluke može se uputiti priziv Glavnom odboru stranke
u roku od petnaest dana, koji je dužan u daljnjem roku od
petnaest dana donijeti svoju odluku koja je u tom slučaju
konačna.

Predsjednika u odsutnosti zamjenjuje prvi dopredsjednik stranke,
ali samo u slučaju njegove spriječenosti ili izočnosti.

D) PREDSJEDNIŠTVO STRANKE

Članak 16.

Predsjedništvo stranke čine predsjednik, dopredsjednici,
glavni tajnik i rizničar stranke, tj. ukupno osam članova.

Predsjedništvo stranke odlučuje o svim tekućim
pitanjima dok se ne sastane Glavni odbor stranke. Predsjedništvo
stranke pravovaljano odlučuje ukoliko je nazočno
najmanje pet članova predsjedništva, a odluke se donose
natpolovičnim brojem glasova nazočnih članova
Predsjedništva na sjednici.

Predsjedništvo raspravlja o tekućim pitanjima (o iznosima
i prikupljanju članarine, izdacima stranke, kupnji opreme,
inventara i sl.) te odlučuje o svim pitanjima koja nisu
u nadležnosti nekih drugih nadležnih stranačkih
tijela.

Predsjedništvo je dužno Glavnom odboru stranke redovno
dostavljati izvješća o svom radu i tražiti suglasnost
za donošenje određenih političkih odluka, odnosno
za već donesene odluke. Predsjedništvo radi u skladu
s Poslovnikom o svom radu.

E) NADZORNI ODBOR

Članak 17.

Nadzorni odbor stranke sastoji se od pet članova koji između
sebe biraju predsjednika. Članove Nadzornog odbora bira
Skupština stranke na vrijeme od dvije godine. Nadzorni odbor
prati financijsko poslovanje stranke i sve druge poslovne knjige,
te kontrolira zakonitost rada stranke, u skladu s Pravilnikom
o svom radu. Svoja izvješća daje Skupštini stranke,
a između dvije Skupštine Glavnom odboru stranke. Nadzorni
odbor pravovaljano odlučuje ukoliko je nazočna natpolovična
većina članova, a odluke se donose većinom
glasova prisutnih.

PODRUŽNICE I ŽUPANIJSKA VIJEĆA

Članak 18.

Podružnica je temeljna jedinica Stranke hrvatskog preporoda.

Podružnicu čine svi članovi stranke koji žive
u jednom gradu ili općini kao osnovnoj upravnoj jedinici
(gradske odnosno općinske podružnice).

Na nivou županija osnivaju se županijska vijeća
stranke, a sve u skladu s teritorijalnom podjelom Republike Hrvatske.

Provedbom upute o ustrojstvu i radu podružnica i tijelima
podružnica, kao i županijskih vijeća, odluku će
donijeti Glavni odbor, nakon što se počnu ustrojavati
podružnice i županijska vijeća stranke.

V. IZBOR TIJELA STRANKE HRVATSKOG PREPORODA

Članak 19.

Sva tijela stranke biraju se na rok od dvije godine, a svi izbori
se provode tajnim glasovanjem. Kandidat koji dobije najviše
glasova nazočnih, izabran je u tijelo stranke.

VI. MATERIJALNO-FINANCIJSKO POSLOVANJE STRANKE

Članak 20.

Stranka hrvatskog preporoda, kao neprofitabilna politička
stranka, ostvaruje svoje prihode od članarine, darova,
legata, dragovoljnih priloga, organiziranjem priredbi iz proračunskih
sredstava u skladu sa zakonom i drugim dopuštenim izvorima
u skladu sa zakonom.

VII. PRESTANAK POSTOJANJA STRANKE

Članak 21.

Stranka hrvatskog preporoda prestaje postojati u slučajevima
iz članka 23. Zakona o političkim strankama, te
ukoliko takvu odluku donese Skupština stranke.

U tom slučaju sva imovina stranke će se unovčiti,
a prihod uplatiti u dobrotvorne svrhe.

VIII. PRIJELAZNE I ZAKLJUČNE ODREDBE

Članak 22.

Autentično tumačenje ovog Statuta daje Skupština
stranke, odnosno Glavni odbor između dva zasjedanja Skupštine.

Članak 23.

Ovaj Statut objavit će se u »Narodnim novinama«,
službenom listu Republike Hrvatske.

Statut stupa na snagu danom donošenja na Skupštini stranke.

Split, 14. listopada 1999.

Predsjednik Radnog predsjedništva
Osnivačke skupštine
Stranke hrvatskog preporoda
**Petar Bogdan,** v. r.
Predsjednik
Stranke hrvatskog preporoda
**Božidar Maslov,** v. r.

Statut, NN 118/1999-1916